Nøgleord

Sammendrag



Nøgleord

1. Fiskale bestemmelser – harmonisering af lovgivningerne – omsætningsafgifter – det fælles merværdiafgiftssystem – fritagelser i henhold til sjette direktiv

[Rådets direktiv 77/388, art. 13, punkt B, litra d), nr. 6]

2. Fiskale bestemmelser – harmonisering af lovgivningerne – omsætningsafgifter – det fælles merværdiafgiftssystem – fritagelser i henhold til sjette direktiv

[Rådets direktiv 77/388, art. 13, punkt B, litra d), nr. 6]

Sammendrag

1. Begrebet »forvaltning« af investeringsforeninger i artikel 13, punkt B, litra d), nr. 6, i sjette direktiv 77/388 om harmonisering af medlemsstaternes lovgivning om omsætningsafgifter er et selvstændigt fællesskabsretligt begreb, hvis indhold medlemsstaterne ikke kan ændre.

Selv om den engelske og den nederlandske sprogversion af denne bestemmelse er tvetydig med hensyn til spørgsmålet om, hvorvidt bestemmelsen overlader det til medlemsstaterne at definere såvel begrebet »investeringsforeninger« som begrebet »forvaltning«, følger det af bl.a. den danske, den tyske, den franske og den italienske sprogversion, at bestemmelsen kun overlader definitionen af det første af disse begreber til medlemsstaterne. Den begrænsede rækkevidde af denne henvisning til national ret, således som det følger af de nævnte sprogversioner, støttes af den sammenhæng, hvori udtrykket indgår, af sjette direktivs opbygning og af formålet om at undgå, at merværdiafgiftsbestemmelserne anvendes forskelligt fra medlemsstat til medlemsstat.

(jf. præmis 40-43 og domskonkl. 1)

2. Artikel 13, punkt B, litra d), nr. 6, i sjette direktiv 77/388 om harmonisering af medlemsstaternes lovgivning om omsætningsafgifter skal fortolkes således, at de administrative og regnskabsmæssige tjenesteydelser, som leveres af en tredjepartsadministrator, er omfattet af begrebet »forvaltning af investeringsforeninger« som omhandlet i denne bestemmelse, hvis de, set under ét, udgør en særskilt helhed og er specifikke og væsentlige for forvaltningen af investeringsforeninger.

Derimod er tjenesteydelser, der svarer til en depositars opgaver, som dem, der er nævnt i artikel 7, stk. 1 og 3, og artikel 14, stk. 1 og 3, i direktiv 85/611 om samordning af love og administrative bestemmelser om visse institutter for kollektiv investering i værdipapirer, ikke omfattet af dette begreb. Disse opgaver vedrører nemlig ikke forvaltningen af institutter for kollektiv investering, men er knyttet til kontrollen med og overvågning af disses virksomhed, fordi formålet er at sikre, at forvaltningen af institutter for kollektiv investering sker i overensstemmelse med loven.

Endvidere er den blotte levering af en faktisk eller teknisk tjenesteydelse, som f.eks. at et databehandlingssystem stilles til rådighed, ikke omfattet af direktivets artikel 13, punkt B, litra d), nr. 6, i det omfang de administrative og regnskabsmæssige tjenesteydelser, som leveres af en tredjepartsadministrator, for at kunne betegnes som fritagne transaktioner som omhandlet i sjette direktivs artikel 13, punkt B, litra d), nr. 6, set under ét skal udgøre en særskilt helhed, der opfylder de specifikke og væsentlige funktioner for en ydelse som beskrevet i nævnte nr. 6.

(jf. præmis 65, 70, 71 og 74 samt domskonkl. 2)